กลต.อาย20ปีลงโทษ26คดีวอนร่วมมือจับ
ก.ล.ต.ผิดหวังผลงาน 20 ปี กล่าวโทษผู้บริหาร บจ. 260 คดี
25 ส.ค. 2554

ก.ล.ต.ผิดหวังผลงาน 20 ปี กล่าวโทษผู้บริหาร บจ. 260 คดี 
ลงโทษแค่ 10% วอนทุกฝ่ายร่วมมือตรวจสอบ รับจับยาก วิวัฒนาการโกงแยบยลขึ้น
นายชาลี จันทนยิ่งยง รองเลขาธิการ สำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต) กล่าวในการประชุมนิติศาสตร์แห่งชาติ ครั้งที่ 8 เรื่องการทุจริตคอร์รัปชันในภาครัฐและเอกชนว่า การบังคับใช้กฎหมายของไทยกับบริษัทจดทะเบียน (บจ.) ที่ทุจริตยังไม่เข้มข้นในสายตาของต่างชาติ และไม่สามารถนำผู้กระทำผิดมาลงโทษได้มากนัก
กรณีของ ก.ล.ต.ซึ่งก่อตั้งมาแล้ว 20 ปี สามารถกล่าวโทษความผิดไปยังหน่วยงานที่เกี่ยวข้องเพียง 260 คดีเท่านั้น หรือเฉลี่ยเพียงเดือนละ 1 คดี แต่สามารถลงโทษได้เพียง 26 คดี หรือคิดเป็นเพียง 10% เท่านั้น
“เอาผิดได้แค่ 10% อีก 54% ยกฟ้องหรือต้องยุติการตรวจสอบ เพราะข้อมูลไม่เพียงพอ และอีก 36% ยังอยู่ระหว่างการดำเนินการ” นายชาลี กล่าว
ดังนั้น ควรบังคับใช้กฎหมายให้มีความเข้มแข็ง ซึ่งต้องอาศัยความร่วมมือของทุกหน่วยงานที่เกี่ยวข้อง เนื่องจากกฎหมายของไทยยังมีช่องโหว่อยู่มาก
ที่ผ่านมา การทุจริตใน บจ.แบ่งได้เป็น 2 กรณีใหญ่ คือ การทุจริตโดยตัวผู้บริหารเองและการติดสินบน หรือการเอื้อประโยชน์ให้ผู้อื่นทุจริตเงินบริษัท ซึ่งมีวิวัฒนาการที่แยบยลมากขึ้นเรื่อยๆ เช่น การปล่อยกู้ให้กับตัวเอง และการทำบัญชีเท็จ ซึ่งเป็นวิธีการโยกเงินออกจากบริษัทที่ง่ายที่สุด รวมถึงการใช้นอมินีในการทุจริตซึ่งตรวจจับได้ยากมาก เพราะฉะนั้นการตรวจสอบต้องอาศัยความร่วมมือจากหลายฝ่าย รวมถึงตัวผู้ถือหุ้นเอง ที่จำเป็นต้องเข้าร่วมประชุมผู้ถือหุ้นเพื่อตรวจสอบความเป็นไปของบริษัท